Pierre Højbjerg

Pierre-Emile Kordt Højbjerg (s. 5. elokuuta 1995 Kööpenhamina) on tanskalainen jalkapalloilija, pelipaikaltaan keskikenttäpelaaja, joka edustaa Ranskan Ligue 1:ssä pelaavaa Marseillea.
Seurajoukkueura.
Højbjerg siirtyi Bayern Müncheniin heinäkuussa 2012 tanskalaisesta Brøndby IF:stä. Hän teki ensiesiintymisensä Bundesliigassa 13. huhtikuuta 2013 kotiottelussa 1. FC Nürnbergiä vastaan tultuaan vaihdosta kentälle 71. minuutilla. Kolmen kauden aikana hän pelasi Bayern Münchenissä yhteensä vain 17 bundesliigaottelua ja kolme ottelu Mestarien liigassa. Kevätkaudella 2015 hän pelasi lainasopimuksella FC Augsburgissa 16 bundesliigaottelua ja teki niissä kaksi maalia. Kauden 2015–2016 hän oli lainalla Schalke 04:ssä, jossa hän pelasi 23 bundesliigaottelua ja kuusi ottelua Eurooppa-liigassa.
Heinäkuussa 2016 Højbjerg siirtyi englantilaisseura Southamptoniin 15 miljoonan euron siirtosummalla. Hän pelasi kausittain Valioliigassa 22, 23, 31 ja 33 ottelua. Kaudella 2018–2019 hän teki Valioliigassa neljä maalia ja nousi joukkueen kapteeniksi. Eurooppa-liigassa hän pelasi kuusi ottelua.
Kesällä 2020 Højbjerg siirtyi viisivuotisella sopimuksella Tottenham Hotspuriin. Ensimmäisellä kaudellaan Tottenhamissa Højbjerg pelasi täydet minuutit joukkueen kaikissa 38 valioliigaottelussa ja teki niissä kaksi maalia. Hän pelasi Tottenhamissa neljän kauden aikana 145 liigaottelua ja teki niissä kahdeksan maalia. Mestarien liigassa ja Eurooppa-liigassa hän pelasi seitsemän ottelua, Konferenssiliigassa neljä peliä.
Heinäkuussa 2024 Højbjerg siirtyi ranskalaisseura Marseilleen yksivuotisella lainasopimuksella, joka velvoitti Marseillen ostamaan Højbjergin lainakauden päätyttyä. Lainakaudellaan Marseillessa Højbjerg pelasi 30 Ligue 1 -ottelua, joissa hän teki kaksi maalia ja antoi neljä maalisyöttöä. Hän pelasi myös kaksi Ranskan cupin ottelua ja teki niissä yhden maalin. Højbjerg siirtyi Marseilleen pysyvästi kesällä 2025.
Maajoukkueura.
Højbjerg on pelannut useissa Tanskan juniorimaajoukkueissa. Hän pelasi Tanskan A-maajoukkueessa ensimmäisen ottelunsa toukokuussa 2014 Ruotsia vastaan. Hän on tehnyt maalin syyskuussa 2014 kolmannessa maaottelussaan EM-karsinnassa Armeniaa vastaan, maaliskuussa 2019 ystävyysottelussa Kosovoa vastaan, kesäkuussa 2019 EM-karsintaottelussa Irlantia vastaan, maaliskuussa 2021 MM-karsintaottelussa Itävaltaa vastaan, kesäkuussa 2022 Kansojen liigan ottelussa niin ikään Itävaltaa vastaan, syyskuussa 2023 EM-karsintaotteluissa San Marinoa ja Suomea vastaan, ystävyysotteluissa maaliskuussa 2024 Färsaaria ja kesäkuussa 2024 Ruotsia ja Norjaa vastaan sekä syyskuussa 2024 Kansojen liigan ottelussa Sveitsiä vastaan.
Kesän 2021 EM-kilpailuissa Højbjerg pelasi täydet minuutit välieriin edenneen joukkueensa kaikissa kuudessa ottelussa. Ensimmäisessä ottelussa Suomen maalivahti Lukas Hradecký torjui Højbjergin laukoman rangaistuspotkun ja Suomi voitti ottelun. Toisessa ottelussa Højbjerg syötti Tanskan ainoan maalin mutta Belgia voitti. Kolmannessa ottelussa Venäjää vastaan hän antoi kaksi maalisyöttöä ja Tanska voitti maalein 4–1. MM-kilpailuissa 2022 hän pelasi täyden ajan Tanskan kaikissa kolmessa ottelussa. EM-kilpailuissa 2024 hän pelasi avauskokoonpanossa kaikki Tanskan neljä ottelua. Hän on pelannut 88 maaottelua ja tehnyt 11 maalia elokuun alkuun 2025 mennessä.
Yksityiselämä.
Højbjergin isä on tanskalainen ja äiti ranskalainen. Hän on Tanskan ja Ranskan kaksoiskansalainen.